સુનીલ શેટ્ટીની પુત્રી અથિયા શેટ્ટીએ નિખિલ અડવાણી નિર્દેશિત ફિલ્મ ‘હીરો’થી બોલિવૂડમાં ડેબ્યૂ કર્યું હતું. આ ફિલ્મ બોક્સ ઓફિસ પર સંપૂર્ણ રીતે ફ્લોપ રહી. તાજેતરમાં અથિયાની બીજી ફિલ્મ ‘મુબારકાં’ રિલીઝ થઇ, જેણે તેની પહેલી ફિલ્મ કરતાં સારું પ્રદર્શન કર્યું. અભિનયની સાથે-સાથે અથિયા પોતાની ફેશન અને ડ્રેસિંગ સેન્સના કારણે પણ ચર્ચામાં રહે છે. પોતાના બાળપણ અંગે વાત કરતાં તે કહે છે કે હું મુંબઇમાં જન્મી અને ઉછરી છું. મારી સ્કૂલમાં ટાઇગર શ્રોફ અને તેની બહેન કૃષ્ણા શ્રોફ તેમજ શ્રદ્ધા કપૂર પણ ભણતી હતી. ટાઇગર, કૃષ્ણા અને હું સાથે મળીને ડાન્સ પર્ફોર્મન્સની તૈયારી પણ કરતાં હતાં, જેની કોરિયોગ્રાફી શ્રદ્ધા કરતી હતી. મને ફિલ્મો જોવાનો બહુ શોખ હતો. હું સારી-ખરાબ તમામ પ્રકારની ફિલ્મો જોતી રહેતી. હું અરીસાની સામે નાચ્યા કરતી હતી. ગીત ગાતી હતી. હું સારી વિદ્યાર્થિની પણ હતી. મેં સ્કૂલમાં થિયેટર પણ કર્યું. મને લોકોની સામે પર્ફોર્મ કરવું ગમતું હતું.